Søndag aften løb der 86.271.606 kroner i tælleapparatet under "Hjælp nu!"-indsamlingen. En indsamling til fordel for Syriens mange flygtninge i nærområderne omkring landet.

Pengene fra indsamlingen bliver nu fordelt til de 12 organisationer, der er med i indsamlingen, og organisationerne omsætter herefter hurtigst muligt pengene til nødhjælp i områderne i og omkring Syrien.

Store indsamlingsshows rullede på dansk fjernsyn for første gang i 2007, hvor der blev samlet 55 millioner ind til at bekæmpe AIDS i Afrika. Siden har der årligt været indsamlingsshows på dansk tv til fordel for nødhjælp og de senere tre år til Kræftens Bekæmpelse.

I 2014 satte Knæk Cancer-indsamlingen rekord med 153 millioner kroner, mens ofrene for jordskælvet på Haiti fik danskerne til at donere 130 millioner i 2010.